**НАРЕДБА**

**ЗА УСЛОВИЯТА И РЕДА ЗА ЗАПИСВАНЕ, ОТПИСВАНЕ И**

**ПРЕМЕСТВАНЕ НА ДЕЦАТА В ОБЩИНСКАТА ДЕТСКА ГРАДИНА С ИЗНЕСЕНИТЕ Й ГРУПИ В НАСЕЛЕНИ МЕСТА ОТ ОБЩИНА ШАБЛА**

**ГЛАВА І**

**ОБЩИ ПОЛОЖЕНИЯ**

**Чл. 1.** С настоящата Наредба се определят условията и реда за записване, преместване и отписване на деца в общинската детска градина с изнесените й групи в населени места от района на община Шабла в съответствие с чл. 59, ал. 1 от Закона за предучилищно и училищно образование ( ЗПУО ) и Наредба № 5/ 03.06.2016 год. на Министерството на образованието и науката (МОН ).

**Чл. 2.** В община Шабла реализирането на националната образователна политика се осигурява при спазване принципите за:

* Осигуряване правото на предучилищно образование;
* Ориентираност към интереса и към мотивацията на детето, към възрастовите и

социалните промени в живота му, както и към способността му да прилага усвоените компетентности на практика;

* Равен достъп до качествено образование и приобщаване на всяко дете;
* Равнопоставеност и недопускане на дискриминация при провеждане на предучилищното образование;
* Запазване и развитие на българската образователна традиция;
* Хуманизъм и толерантност;
* Съхраняване на културното многообразие и приобщаване чрез българския език;
* Иновативност и ефективност в педагогическите практики и в организацията на

образователния процес въз основа на научна обоснованост и прогнозиране на резултатите

от иновациите;

* Прозрачност на управлението и предвидимост на развитието на предучилищното

образование;

* Автономия за провеждане на образователни политики, самоуправление и

децентрализация;

* Ангажираност на общината по въпросите на предучилищното образование.

**Чл. 3.** Наредбата се прилага при всички видове организация на предучилищното образование в общинската детска градина с изнесените й групи в населени места от района на община Шабла.

**Чл. 4.** Разпоредбите на Наредбата са задължителни за всички участници в процеса на предучилищното образование в община Шабла – деца, учители, непедагогически персонал, който има пряко отношение към цитирания документ, директор и родители.

 Чл. 5. С Наредбата следва да се запознаят всички педагогически специалисти и непедагогическия персонал, родителите, обществения съвет.

**ГЛАВА ВТОРА**

**ОРГАНИЗАЦИЯ НА ПРЕДУЧИЛИЩНОТО ОБРАЗОВАНИЕ В ОБЩИНА ШАБЛА**

**Чл. 6.** В община Шабла предучилищното образование се осъществява в общинската детска градина с изнесените й групи в населени места от района при условията и по реда на държавния образователен стандарт за предучилищно образование и държавния образователен стандарт за физическа среда и информационно и библиотечно осигуряване на детските градини, училищата и центровете за подкрепа на личностно развитие.

**Чл. 7.** Детските градини (ДГ) са институции в системата на предучилищното и училищното образование, в които се отглеждат, възпитават, социализират и обучават деца от три годишна възраст до постъпването им в първи клас съгласно държавния образователен стандарт за предучилищно образование.

**Чл. 8.** Постъпването на децата в детската градина се извършва не по-рано от учебната година, в която те навършват три години.

**Чл. 9.** В изнесените групи на детската градина на община Шабла могат да се приемат деца, навършили две години към началото на учебната година на постъпването - по преценка на родителя , при наличие на свободни места в ДГ.

**Чл. 11.** (1) Предучилищното образование се организира в учебни години и всяка е с продължителност дванадесет месеца. Учебната година включва учебно и неучебно време.Учебното време обхваща периода 15 септември - 31май на следващата календарна година (чл.63, ал.1 и ал. 2, и чл.64, ал.1 от ЗПУО).

(2) Предучилищното образование се организира във възрастови групи, както следва:

* първа възрастова група - 3 – 4-годишни;
* втора възрастова група - 4 – 5-годишни;
* трета подготвителна възрастова група - 5 – 6-годишни;
* четвърта подготвителна възрастова група - 6 – 7-годишни.

**Чл. 12.** (1) Предучилищното образование е задължително от учебната година, която е с начало в годината на навършване на 5-годишна възраст на детето, като родителите избират вида на организацията на предучилищното образование, регламентирана със ЗПУО и държавния образователен стандарт.

(2) Задължителното предучилищно образование се осъществява в трета и четвърта подготвителна възрастова група по чл. 11, ал. 2.

**Чл. 13.** (1) Децата от възрастовите групи по чл. 11, ал. 2 според броя им се разпределят в групи.

(2) При недостатъчен брой за сформиране на отделна група от деца в съответната възраст по ал.1 може да се сформира разновъзрастова група – 2 – 7-годишни деца.

(3) Броят на групите по ал.1 в рамките на отделните възрастови групи, както и броят на децата в тях се определят по реда на чл. 60 от ЗПУО и съгласно държавния образователен стандарт.

**Чл. 14.** (1) Предучилищното образование се осъществява при целодневна, полудневна, почасова или самостоятелна организация.

(2) Целодневната и полудневната организация се осъществява в отделни групи според чл. 13, ал.1 от настоящата Наредба.

(3) Почасовата организация се осъществява за отделно дете в групите за целодневна или полудневна организация.

(4) Самостоятелната организация се прилага за отделно дете извън групите по чл. 13, ал. 1 на тази Наредба, като се одобрява след решение на експертната комисия към Регионалното управление на образованието.

**Чл. 15.** (1) Децата от подготвителните групи, записани в целодневна, полудневна и почасова организация, могат да отсъстват само по здравословни или по други уважителни причини, удостоверени с документ от компетентен орган, както и по семейни причини.

 (2) Отсъствията на децата по ал. 1 по семейни причини през учебно време е допустимо за не повече от 10 дни за съответната учебна година с писмено уведомяване от родителите в срок, определен с Правилника за дейността на детската градина.

 (3) Извън случаите по ал. 2 отсъствие на децата от подготвителните групи е допустимо и за времето на ваканциите, определени в училищното образование за съответната година със заповед на Министъра на образованието и науката.

**Чл. 16.** Видът на организацията на всяка група в детската градина или за отделно дете в случаите на почасова и самостоятелна организация се определя от директора на детската градина в съответствие с желанието на родителите след съгласуване с Община Шабла.

**Чл. 17.** Постъпването на децата за предучилищно образование се осъществява целогодишно при спазване условията на Наредбата.

**ГЛАВА ТРЕТА**

**УСЛОВИЯ И РЕД ЗА ПРИЕМАНЕ, ЗАПИСВАНЕ, ПРЕМЕСТВАНЕ И ОТПИСВАНЕ НА ДЕЦАТА В ДГ „ДОРА ГАБЕ“ ГР. ШАБЛА С ИЗНЕСЕНИ ГРУПИ ПО НАСЕЛЕНИ МЕСТА**

**РАЗДЕЛ І.**

***Прием на деца в ДГ. Ред за записване. Критерии и принципи при осъществяване на приема и записването.***

**Чл. 18.** (1)На подходящо място детската градина публикува информация за организиране и провеждане на приема по групи.

 (2) Родителите/ настойниците имат отговорността да следят информацията, както и да спазват изискванията за прием и записване.

**Чл. 19.**  (1)Необходими документи за прием и записване:

* Заявление до директора на ДГ, като в него задължително се изписват трите имена на детето, ЕГН, адрес на родителите/ настойниците и телефон за връзка;
* Копие от лична карта на родителя/ настойника, като оригиналът се представя само за сверяване на данните;
* Четливо копие от акт за раждане на детето – представянето на оригинала е за сверяване на данните;
* Здравно-профилактична карта на детето, попълнена от личния лекар;
* Еднократен отрицателен резултат от изследване за патогенни чревни бактерии и чревни паразити, извършено не по-рано от 15 дни преди постъпване на детето в детската градина;
* Изследвания на кръв и урина, извършени в едноседмичен срок преди постъпване на детето в детската градина;
* Данни от личния лекар, че на детето са извършени задължителните имунизации за възрастта съгласно Наредба № 15 от 2005 г. за имунизациите в Република България. Деца, на които не са извършени задължителните имунизации за възрастта, могат да се приемат в детска градина, когато са налице трайни противопоказания за имунизирането им и са освободени по реда на цитираната Наредба, при представяне на документ за това обстоятелство;
* Медицинска бележка от личния лекар за липсата на контакт със заразно болен, издадена не по-рано от 3 дни преди постъпване на детето в детската градина.

(2) При записване на деца за самостоятелна организация на предучилищно образование се прилага и решение на експертната комисия по чл. 67, ал. 2 от ЗПУО и копие от документите по чл. 18, ал. 2 от Наредба № 5/ 03.06.2016 год. за предучилищно образование.

**Чл. 20.** Приемът и записването на децата се извършват от родител/ настойник на детето или упълномощено от него лице при спазване на определения ред и коректно подаване на информацията.

**Чл. 21.**  (1) Приемът на документите и записването в детската градина се извършват от директора или от упълномощено със заповед от него лице, които сверяват данните на копията от акта за раждане на детето и документа за самоличност на родителя/ настойника с оригиналите.

(2) Заявлението, окомплектовано с изискваните документи по чл. 19 от настоящата Наредба, се завежда в деловодната система на детската градина.

**Чл. 22.** (1) Подаването на заявления за прием и записване в ДГ на деца, които навършват 3 години в годината на приема в първа възрастова група, е целогодишно при условие*,* че учебната година започва на 1 септември и има свободни места в групата.

(2) Деца, посещаващи детска ясла, се изписват от нея от 1 септември в годината, в която навършват тригодишна възраст, или по желание на родителите преди този срок, като се приемат и записват при наличие на свободни места в първа възрастова група на ДГ в съответната година.

 (3) Подаването на заявления за прием и записване в ДГ на деца във втора възрастова група е целогодишно при наличие на свободни места в групата.

**Чл. 23.** За свободни се считат местата в групите на детската градина с изнесените й групи в района на община Шабла, които остават незаети в началото на учебната година и тези, които са освободени по време на учебната година. В тридневен срок от освобождаването им се изнася информация в детската градина – на таблото и на сайта.

**Чл. 24.** (1) Записването за задължително предучилищно образование се извършва от учебната година, която е с начало в годината на навършване на 5-годишна възраст на детето.

(2) При записването на децата, подлежащи на задължително предучилищно образование, родителите/ настойниците избират вида на организацията по чл. 14, ал. 1 от Наредба № 5/ 03.06.2016 год. за предучилищно образование.

 (3) В подготвителните групи новоприети деца постъпват на 15 септември на съответната година. В случай че 15 септември е почивен ден, те постъпват в детската градина на първия следващ работен ден.

 (4) При наличие на деца, подлежащи на задължителна предучилищна подготовка и незаписани в детската градина – при сверяване с данните на ГРАО, те могат постъпят в ДГ и след 15 септември.

**Чл. 25.** В случай наотсъствие на дете, записано в детската градина, за повече от 30 дни по епидемични показания се представя съотнветния медицински документ за еднократен отрицателен резултат от изследване за патогенни чревни бактерии, а при отсъствие за повече от 2 месеца - еднократен отрицателен резултат за чревни паразити съгласно Наредба № 5 от 2006 г. за диагностиката, профилактиката и контрола на местните паразитози.

**Чл. 26.** В случай наотсъствие на дете, записано в детската градина, за повече от 10 дни се представя медицинска бележка от личния лекар за липсата на контакт със заразно болен.

**Чл. 27.** (1) Основни принципи за прием и записване на деца в ДГ:

* равнопоставеност, независимост от пол, етническа и религиозна принадлежност
* задължителен прием на деца със специални образователни потребности.

(2) При записани в ДГ деца с различна етническа принадлежност от една и съща възраст не се допуска обособяването им в отделна група въз основа на етническата им принадлежност.

 (3) В една група в детска градина може да се обучават до три деца със специални образователни потребности.

 (4) Броят на децата със специални образователни потребности в конкретна група може да бъде по-голям от посочения в ал. 2 след разрешение на Началника на Регионално управление на образованието гр. Добрич. Предложенията за увеличаване на броя на децата се правят от екипа по чл. 188 от ЗПУО, а когато не е формиран - по предложение на екипа по чл. 190 от ЗПУО.

**Чл. 28.** На заседание на педагогическия съвет през м. май се определя броя на групите в ДГ.

**Чл. 29.** Общественият съвет дава становище по реализирания прием и записване на децата, както и по сформираните групи в ДГ.

**Чл. 30.**  Директорът на ДГ представя информация до 20 юни в отдел „Образование, култура, младежки дейности и спорт“ на Община Шабла относно броя на децата и сформираните групи в предучилищната институция.

**РАЗДЕЛ ІІ.**

***Преместване на деца в детската градина.***

**Чл. 31.** Преместването на децата от изнесените групи от района на общината в гр. Шабла се извършва целогодишно и съобразно възрастовата им група, като родителите/

настойниците на децата подават заявление до директора на ДГ, в което се посочват причините за преместването и датата за осъществяване на преместването.

**Чл. 32.** Преместването на деца от яслена група в група на детската градина се извършва при навършване на тригодишна възраст в началото на учебната година при формиране на групите в детската градина.

**Чл. 33.** Преместването на деца се извършва при наличие на свободни места.

**Чл. 34.** Всяко преместване на деца в групите на общинската детска градина се отразява в съответствие с Наредбата за информацията и документите за системата за предучилищно и училищно образование.

**РАЗДЕЛ ІІІ.**

***Отписване на деца от детската градина.***

Чл. 35. Отписването на децата от детската градина с изнесени групи в населени места от района на община Шабла е всеки случай на:

* Отписване на децата, за които предучилищното образование не е задължително;
* Отписване на децата след преместване в друга детска градина;
* Отписване на децата от четвърта подготвителна възрастова група (6 -7-годишни) в края на учебната година.

Чл. 36. Отписване на деца от първа възрастова група (3-4-годишни) и втора възрастова група (4-5-годишни) от детската градина се извършва целогодишно с подаване заявление от родителите/ настойниците на децата до директора на детската градина. В заявлението се посочва датата, от която детето да бъде отписано.

Чл. 37. Отписване на децата от трета подготвителна възрастова група (5-6-годишни и от четвърта подготвителна възрастова група (6-7-годишни), за които предучилищното образование е задължително, се допуска само по здравословни причини, удостоверени от компетентен орган, или по други уважителни семейни причини, посочени в заявление на родителите/ настойниците на децата до директора на детската градина.

Чл. 38. В случаите по чл. 37, свързани с уважителни семейни причини родителите/ настойниците посочват населеното място и приемащата детска градина, в която отписаното дете ще продължи задължителното си предучилищно образование.

Чл. 39. Децата от четвърта подготвителна възрастова група (6-7-годишни) се отписват от детската градина не по-късно от 1 юни в годината на постъпването им в първи клас, като се издава Удостоверение за завършено задължително предучилищно образование.

**Чл.40.** При отсъствие повече от три месеца без писмено заявление от родителите до директора на съответната образователна институция:

* децата от първа и втора група се отписват;
* децата от трета и четвърта подготвителна група променят формата на обучение

**Чл.41.** Всяко отписване на дете от общинската детска градина се отразява по реда на Наредбата за информацията и документите за системата за предучилищно и училищно образование.

**Чл. 42.** Родителите/настойниците/ в началото на учебната година се запознават с Правилник за дейността на детската градина срещу подпис, като списъците се съхраняват в съответната образователна институция.

**Чл. 43.** (1) Родители, които не запишат децата си, подлежащи на задължително предучилищно образование в детската градина, се наказват с глоба в размер от 50 до 150 лв.

(2) Родители, които не осигурят присъствието на децата си, подлежащи на задължително предучилищно образование, записани в целодневна, полудневна, почасова или самостоятелна форма на организация в детската градина,  се наказват с глоба в размер от 50 до 150 лв.

(3) При повторно извършване на нарушението по ал. 1 и 2, глобата е в размер от 100 до 500 лева.

(4) При констатиране на нарушенията по ал. 1, 2 и 3 директора на детската градина е длъжен да изпрати писмено съобщение на родителите/настойниците на детето, след което да уведоми Община Шабла.

**ГЛАВА ЧЕТВЪРТА**

 **УСЛОВИЯ И РЕД ЗА ОРГАНИЗИРАНЕ НА ДОПЪЛНИТЕЛНИ УСЛУГИ В ДЕТСКАТА ГРАДИНА С ИЗНЕСЕНИТЕ Й ГРУПИ В НАСЕЛЕНИ МЕСТА ОТ РАЙОНА НА ОБЩИНА ШАБЛА**

**Чл. 44.** (1) В детската градина и изнесените й групи в населени места от района на Община Шабла може да се организират почасови дейности като допълнителна услуга по отглеждане на децата по желание на родителите.

(2) Допълнителните  услуги по отглеждане на децата (ДУОД) са образователни услуги извън държавните образователни стандарти.

(3) Дейностите по ал. 1 се организират само за децата, които посещават детската

градина.

(4) Дейностите по ал. 1 и 2 се организират в детската градина само при наличие на педагогически специалист със съответстваща за образователната услуга правоспособност и квалификация.

(5) За допълнителните  услуги по отглеждане на децата в детската градини се заплащат допълнителни такси, определени в Наредбата за определяне и администриране на местните такси и цени на услуги на територията на Община Шабла.

**Чл. 45.** (1) ДУОД се осъществяват групово или индивидуално в зависимост от

спецификата на провежданите дейности. Броят на децата при групови дейности се

определят от директора на детската градина след съгласуване с педагогическия съвет и финансиращия орган.

(2) Допълнителните услуги са почасови и се провеждат само в учебно време.

(3) Не се допуска провеждане на допълнителните дейности във времето и за сметка на времето за почивка на децата.

**Чл. 46.** (1) Видовете дейности се заявяват от родителите, като техните желания  се проучват преди началото на учебната година.

(2) След обработване на информацията педагогическият съвет взема окончателно

решение за вида на дейностите и услугите, които ще се предоставят.

(3) Директорът на детската градина създава организация за допълнителните

услуги като:

* Приема заявления по образец на градината за ДУОД, регистрира ги във входящия дневник на градината и ги съхранява в отделен класьор;
* Внася промени във вътрешните актове на детската градина, за създаване на конкретен регламент за време и място на провеждане;
* Възлага дейностите на желаещи учители от детската градина;
* Възлага на съответното материално-отговорно лице от персонала събирането на таксите за ДУОД;
* Съгласува с финансиращия орган, обществения съвет към градината и Регионално управление по образованието гр. Добрич (РУО) допълнителните услуги.

**Чл. 47.** Не се допуска провеждане на дейности, които:

* Противоречат на общоприетите норми и актове на Република България или са с верска, религиозна и политическа насоченост;
* Се провеждат от учители без необходимото образование и квалификация, съобразно изискванията за заемане на учителска длъжност;
* Не са съгласувани от финансиращия орган, обществения съвет към детската градина и РУО Добрич.

**ПРЕХОДНИ И ЗАКЛЮЧИТЕЛНИ РАЗПОРЕДБИ**

**§ 1** Настоящата Наредба за условията и реда за записване, отписване и преместване на децата в общинската детската градина и изнесените й групи в населени места от района на Община Шабла е разработена съгласно чл. 59, ал. 1 от Закона за предучилищното и училищното образование, чл. 17, ал. 1, т. 3 от Закона за местното самоуправление и местната администрация и във връзка с чл. 7, ал. 1 от Наредба № 5/ 03.06.2016 г. за предучилищното образование.

**§ 2** Контрол по спазване на Наредбата за условията и реда за записване, отписване и преместване на децата в общинската детската градина и изнесените й групи в населени места от района на Община Шабла се осъществява от отдел „Образование, култура, младежки дейности и спорт" в Община Шабла.

\

**§ 3** Наредбата за условията и реда за записване, отписване и преместване на децатав общинската детската градина и изнесените й групи в населени места от района на Община Шабла се публикува в сайта на Община Шабла, общинския вестник „Изгрев“ и на видно място в детската градина и изнесените групи по населени места с цел запознаване на всички заинтересовани лица и осигуряване публичност на дейността на детската градина.

**§ 4** Наредбата е приета на заседание на Общински съвет - Шабла с решение № 259

по протокол № 26 от 22.05.2017 г.